[{"text_idx": "#000002", "text": "Hwn oedd ein digwyddiad hybrid cyntaf ers tair blynedd ac rydym mor falch bod cymaint o aelodau wedi ymuno a\u0302 ni yn bersonol ac ar-lein o bob rhan o Gymru."}, {"text_idx": "#000003", "text": "Roedd y diwrnod yn canolbwyntio ar thema Y Ffordd i Hawliau wrth i ni ddathlu cyfraniadau amhrisiadwy ymgyrchwyr hawliau anabledd dros yr 50 mlynedd diwethaf."}, {"text_idx": "#000004", "text": "Wedi\u2019i gadeirio gan y darlledwr, newyddiadurwr, actor a cherddor, yn ogystal ag arbenigwr ym maes mynediad a chynhwysiant i bobl anabl, Mik Scarlet, dechreuodd y diwrnod mewn ffordd hwyliog a bywiog. Roedd manteision gweithio hybrid yn golygu y gallai Mik ein harwain drwy\u2019r diwrnod yn rhithwir, gan gyflwyno trafodaethau fel y panel Ffordd i Hawliau, cyflwyniadau am bobl anabl mewn bywyd cyhoeddus ac anerchiad gan Brif Weinidog Cymru, Mark Drakeford."}, {"text_idx": "#000005", "text": "Dros bum degawd, mae Anabledd Cymru wedi bod ar flaen y gad o ran gweithredu hawliau anabledd, gan gynrychioli barn aelodau i\u2019r llywodraeth, cydlynu ymgyrchoedd, a chefnogi Sefydliadau Pobl Anabl."}, {"text_idx": "#000006", "text": "Wedi\u2019i sefydlu yn 1972 fel Cyngor Cymru i\u2019r Anabl, fe\u2019i hailenwyd yn Anabledd Cymru ym 1994 i adlewyrchu newid mewn agweddau o fewn cymdeithas a dyheadau pobl anabl."}, {"text_idx": "#000007", "text": "Roedd yr Ymgyrch Hawliau Nawr dros ddeddfwriaeth hawliau sifil a chynhwysfawr yn ei hanterth, gyda chefnogaeth weithredol AC, ac a arweiniodd at gyflwyno Deddf Gwahaniaethu ar sail Anabledd (1995)."}, {"text_idx": "#000008", "text": "Roedd ein Cynhadledd Flynyddol yn gyfle i fyfyrio ar y Ffordd at Hawliau ac archwilio\u2019r hyn sydd wedi\u2019i gyflawni hyd yma, yn ogystal a\u0302\u2019r hyn sydd angen ei wneud o hyd."}, {"text_idx": "#000009", "text": "Amlygwyd rhai o lwyddiannau AC wrth ymateb i\u2019r dirwedd gymdeithasol ac economaidd newidiol ynghylch pobl anabl mewn fideo a ddangoswyd ar y diwrnod. Mae\u2019n cynnig trosolwg o\u2019r 50 mlynedd diwethaf; ein hanes ac ein dyfodol. Gallwch chi ei wylio nawr ar ein sianel YouTube."}, {"text_idx": "#000010", "text": "Gosododd areithiau agoriadol gan Mik Scarlet a Phrif Weithredwr AC, Rhian Davies, y naws ar gyfer y diwrnod drwy dynnu sylw at bwysigrwydd y Model Cymdeithasol o Anabledd a myfyrio ar y sefyllfa bresennol o ran ein hawliau a chydraddoldeb."}, {"text_idx": "#000014", "text": "Adleisiwyd y myfyrdodau hyn yn ein panel Ffordd i Hawliau lle clywsom rannu straeon rhwng gweithredwyr profiadol a\u2019r rhai sy\u2019n dod i\u2019r amlwg wrth iddynt i gyd archwilio cyflwr hawliau pobl anabl yng Nghymru heddiw."}, {"text_idx": "#000016", "text": "Rhannodd yr actifyddion profiadol, Rhian Davies, Graham Findlay ac Andrea Gordon atgofion o\u2019u hamser yn ymgyrchu ar strydoedd Caerdydd a Llundain tra bod yr actifydd ifanc, Joshua Reeves, wedi amlygu\u2019r ro\u0302l allweddol y mae\u2019r cyfryngau cymdeithasol yn ei chwarae yn ei waith ymgyrchu."}, {"text_idx": "#000019", "text": "Amlygodd sesiwn y prynhawn yr angen am fwy o bobl anabl mewn bywyd cyhoeddus, gan gynnwys mewn rolau uwch, i sicrhau mwy o gyfranogiad mewn penderfyniadau sy\u2019n effeithio arnom ni."}, {"text_idx": "#000022", "text": "Clywsom hefyd gan gyfranogwyr a gymerodd ran mewn dau brosiect AC gyda\u2019r nod o fynd i\u2019r afael a\u0302 rhwystrau sy\u2019n atal pobl anabl rhag sefyll am swydd wleidyddol a gwneud cais am rolau Bwrdd a rolau eraill mewn bywyd cyhoeddus \u2013 y Gronfa Mynediad i Swyddi Etholedig a Rhaglen Fentora Pw\u0302er Cyfartal Llais Cyfartal."}, {"text_idx": "#000027", "text": "\u201cDydi \u2018anabl\u2019 ddim yn air budr\u201d oedd un o\u2019r negeseuon allweddol gan Dee Montague, un o fentorai rhaglen Pw\u0302er Cyfartal Llais Cyfartal, a siaradodd yn agored am ei phrofiad gyda syndrom imposter."}, {"text_idx": "#000030", "text": "Amlinellodd y Prif Weinidog sut mae Llywodraeth Cymru yn datblygu hawliau a chydraddoldeb pobl anabl yng Nghymru yn dilyn ymrwymiad i ymgorffori Confensiwn y Cenhedloedd Unedig ar Hawliau Pobl Anabl yng nghyfraith Cymru, a sefydlu\u2019r Tasglu Hawliau Anabledd sy\u2019n bodoli i oruchwylio datblygu cynllun gweithredu i ddileu effeithiau niweidiol pandemig Covid-19 ar bobl anabl."}, {"text_idx": "#000031", "text": "Wrth siarad ar y bartneriaeth allweddol rhwng AC a Llywodraeth Cymru dros y blynyddoedd, dywedodd y Prif Weinidog: \u201cRwyf am ailddatgan heddiw ymrwymiad Llywodraeth Cymru... i\u2019r model cymdeithasol o anabledd ac i\u2019r ymdrechion parhaus y mae\u2019n rhaid eu gwneud... i ledaenu dealltwriaeth o\u2019r hyn a olygwn wrth y model cymdeithasol ac nid dim ond dealltwriaeth ohono, ond ein bod yn gwneud yr ymdrech ychwanegol honno i sicrhau o ddealltwriaeth y daw gweithredu gwirioneddol sy\u2019n gwneud gwahaniaeth.\u201d"}, {"text_idx": "#000032", "text": "Roedd yn braf iawn clywed ein Prif Weinidog yn siarad a\u0302 dirnadaeth am y Model Cymdeithasol, cydgynhyrchu a\u2019r gair hollbwysig hwnnw \u2013 rhyddid."}, {"text_idx": "#000033", "text": "Rydym yn edrych ymlaen at barhau a\u0302\u2019n gwaith ar y Tasglu Hawliau Anabledd a gweld y Model Cymdeithasol yn cael ei ymgorffori ar draws Llywodraeth Cymru."}, {"text_idx": "#000038", "text": "Rydym yn drist i fod yn ffarwelio a\u0302 John Gladston sydd wedi camu lawr o\u2019i ro\u0302l ar ein Bwrdd Cyfarwyddwyr. Hoffem ddiolch i John am ei gyfraniadau amhrisiadwy i\u2019n Bwrdd dros y blynyddoedd diwethaf, yn enwedig wrth weithredu fel ein harbenigwr Iechyd a Diogelwch preswyl. Dymunwn y gorau iddo i\u2019r dyfodol."}, {"text_idx": "#000040", "text": "Roedd yn egniol clywed cymaint o sgyrsiau am hawliau anabledd a chydraddoldeb yn digwydd o dan yr un to. Roedd cyfle i ailgysylltu a\u0302 chyd-bobl anabl ar o\u0302l blynyddoedd o fyw dan gyfyngiadau yn bleser ac yn fwy byth i\u2019w weld yn digwydd o dan faner ein hanner canmlwyddiant."}, {"text_idx": "#000041", "text": "Ymestynodd y trafodaethau y tu hwnt i\u2019r ystafell hefyd. Roedd y cyfryngau cymdeithasol yn llawn bostiadau wrth i westeion ymuno a\u0302 ni i drydar am ddigwyddiadau\u2019r dydd gyda sylwadau ar ein llif byw hefyd yn fywiog."}, {"text_idx": "#000050", "text": "Cofrestrwch i dderbyn diweddariadau am ein hymgyrchoedd diweddaraf, newyddion defnyddiol a digwyddiadau diddorol gan Anabledd Cymru"}, {"text_idx": "#000052", "text": "Dilynwch ni ar y cyfryngau cymdeithasol"}]